NSB skifter navn til Vy:

Rødt vil få Stortinget til å stoppe NSBs navnebytte

Rødt og Ap fremmer onsdag hver sine stortingsforslag som ber samferdselsministeren stanse NSBs navnebytte til Vy.

– Navnebyttet skal formelt behandles i generalforsamling senere i måneden, og samferdselsministeren er generalforsamling i NSB. De største utgiftene ved navnebyttet, som totalt er anslått til 280 millioner kroner, påløper først ved innfasing. Hundrevis av tog og busser skal folieres. Tusenvis av nye uniformer skal kjøpes inn. Det er fortsatt mulig å snu i tide, sier Rødt-lederen til NTB.

Det er staten ved samferdselsdepartementet som eier NSB. Samferdselsminister Jon Georg Dale (Frp) opplyste tirsdag at han tar avgjørelsen om navnebytte «til etterretning» og ikke vil motsette seg endringen.

Frp-støtte?

– Dale må legge arrogansen til side, og lytte til den voldsomme folkelige protesten mot navnebyttet, sier Moxnes.

Han har tro på flertall for forslaget i Stortinget. Både opposisjonen og Frps transportpolitiske talsperson på Stortinget, Morten Stordalen, ba styret revurdere saken.

– Når Frp i Stortinget stiller seg sammen med opposisjonen, er det i realiteten ikke flertall for navnebyttet. Vi håper den sunne fornuften er noenlunde jevnt fordelt mellom partiene, slik at vi sammen nå kan stanse dette fordyrende og håpløse navneskiftet, sier Moxnes.

Partiet vil be om at forslaget blir behandlet torsdag, slik at Stortinget får tatt stilling før NSBs generalforsamling 22. mars.

Les også: NSB skifter navn til Vy: – Det sier meg ingenting, sier konduktør Thor Thomassen

Ap vil utsette navnebytte

Også Arbeiderpartiet melder at de har levert inn forslag til Stortinget om at navneendringen fra NSB til Vy blir stoppet.

«Spørsmålet om et eventuelt skifte av navn på NSB AS utsettes inntil saken er redegjort for og drøftet i Stortinget», heter det i forslaget.

– Vi vil at regjeringen ved samferdselsministeren skal bruke sin eiermakt her. Det handler om å hindre at to til tre hundre millioner kroner kastes bort på tull, mens pendlere og andre passasjerer venter på forsinkede og overfylte tog, sier transportpolitiske talsperson Sverre Myrli i en pressemelding.

Han vedgår at det er et kraftig virkemiddel.

– Vi må likevel sette foten ned og si at nok er nok. Nå må pengene brukes på materiell, avganger og folk, ikke på mer fjas. Høyrepolitikken for norsk jernbane har nådd sitt parodiske høydepunkt, og nå får vi i det minste en debatt i Stortinget. Da får høyrepartiene sjansen til å forklare folket hvorfor dette er klok bruk av deres skattepenger.

Les også: Her er de første reaksjonene på at NSB skifter navn: – Galskapen vil ingen ende ta

Dale står på sitt

Under stortingets spørretime onsdag, svarte samferdselsminister Jon Georg Dale at han fortsatt vil støtte navneendringen.

– Styrets vurderinger veier tungt når vi skal behandle saken i generalforsamling. Jeg har derfor varslet styret om at jeg – hvis de mener dette er nødvendig – ikke aktivt vil motsette meg endringen, sa Dale.

– Styret i selskapet mener det er avgjørende for selskapets konkurransekraft at vi gjør endringer som bidrar til en felles profilering og samler det som i dag fremstår som ett NSB og ett Nettbuss, i et felles selskap, for å være posisjonert for å vinne fremtidige konkurranser, sa statsråden.

Solberg: – Vi venner oss nok til det

– Jeg respekterer at NSBs styre mener det har vært viktig å finne en felles profil for aktiviteten, som nå er delt i ulike profiler, sa Solberg på en pressekonferanse onsdag i forkant av Høyres landsmøte i helgen.

– Jeg har ikke tatt stilling til verken navn eller annet, svarte Solberg og pekte på at det er opp til styret og ledelsen i et selskap å bestemme hvordan de vil profilere seg.

– Det er lettvint å komme med populistiske standpunkter på dette. Vi som eier må ha respekt for at NSB har et profesjonelt styre som gjør sine valg. Vi venner oss nok til navnet, sier Solberg – som selv synes det er litt «fancy».

Les også: Språkrådet er oppgitt over at NSB bytter navn til Vy